— Развіваць тэрыторыі — у тым ліку і прамысловыя — можна рознымі спосабамі. Адзін з іх — адразу спадзявацца прыцягнуць буйныя інвестыцыі. Аднак не заўсёды ўдаецца знайсці пакупніка на велізарныя спусцелыя цэхі. Таму можна паспрабаваць задзейнічаць іншы механізм джэнтрыфікацыі, паступова падаграваючы цікавасць да месца. Напрыклад, выкарыстоўваць тэрыторыю ў якасці інкубатара: спачатку пусціць туды тыя праекты, якім больш няма куды падзецца. Гэта можна зрабіць на ўмовах невялічкіх інвестыцый — у залік арэнды памяняць вокны, адрамантаваць лесвіцу ці нешта іншае. Паверце, услед за такімі першапраходцамі абавязкова з’явяцца арандатары з больш высокім парогам уваходу. Паступова месца будзе развівацца, дазваляючы і людзям самавыяўляцца, і ўладальнікам прамысловых памяшканняў больш эфектыўна выкарыстоўваць свае плошчы. На мой погляд, вуліца Кастрычніцкая — добры прыклад таго, як актывісты “падаграюць” месца. Яны пачалі з малых праектаў і паступова змянілі аблічча тэрыторыі, узнялі яе прывабнасць...